Το ενδιαφέρον αλλά και η αγωνία αυξάνονται όσο πλησιάζει η ώρα της τελικής αντίστροφης μέτρησης για την εκτόξευση του δορυφόρου Hellas Sat 3 από το διαστημικό κέντρο Arianespace στο Κουρού της Γαλλικής Γουιάνας.

Ο δορυφόρος που έχει στην κορυφή του τις σημαίες της Ελλάδας και της Κύπρου, βρίσκεται ήδη μαζί με τον δεύτερο δορυφόρο – της Ινδίας – που θα εκτοξευθεί με τον ίδιο πύραυλο, ενσωματωμένος στην κορυφή του πυραύλου Ariane 5, που έχει συνολικό ύψος 55 μέτρων.

Πύραυλος και δορυφόροι, φορτώθηκαν στο όχημα που θα τους μεταφέρει στην βάση εκτόξευσης και βρίσκονται κλεισμένοι μετά την ολοκλήρωση των ελέγχων, σε ειδικό κτίριο, μέσα σε πλήρως ελεγχόμενες συνθήκες. Στο ειδικό κτίριο ελέγχονται όλες οι παράμετροι, από μαγνητικά πεδία, θερμοκρασία, υγρασία, πίεση, ακόμα και μικροβιολογικά το κτίριο είναι στεγανό.

Την Κυριακή ο επικεφαλής της Hellas Sat Χριστόδουλος Πρωτοπαπάς, είχε άτυπες συναντήσεις με εκπροσώπους όλων των εμπλεκόμενων οργανισμών, στις οποίες ενημερώθηκε για την ολοκλήρωση των ελέγχων, των οποίων από πλευράς του ελλαδοκυπριακού δορυφορικού οργανισμού, ηγήθηκε ο επικεφαλής του έργου Hellas Sat 3 Χάρης Ιορδάνου, ο οποίος βρίσκεται από μέρες για τον σκοπό αυτό στην Γαλλική Γουιάνα.

Το επόμενο κρίσιμο στάδιο, ξεκινά τα ξημερώματα της Τρίτης, όπου θα ξεκινήσει η μεταφορά του πύραυλου στην βάση εκτόξευσης, με ειδικό συρμό. Αν και η απόσταση δεν ξεπερνά τα 1.200 μέτρα, η μεταφορά θα διαρκέσει περίπου 3 ώρες, αφού γίνεται με ταχύτητα κυριολεκτικά σαλιγκαριού, για λόγους ασφάλειας.

Η εκτόξευση, όπως είναι γνωστό, είναι ορισμένη για τις 23.59 το βράδυ της Τετάρτης 28 Ιουνίου.

Ήδη καθοδόν για την Γαλλική Γουϊάνα για να παρακολουθήσουν από κοντά το σημαντικό γεγονός, βρίσκονται ο υπουργός Μεταφορών της Κύπρου Μάριος Δημητριάδης και ο υπουργός Ψηφιακής Πολιτικής της Ελλάδας Νίκος Παπάς.

Τα πρώτα μετεωρολογικά δεδομένα από τι ειδικό κέντρο μετεωρολογίας που βρίσκεται εδώ στο διαστημικό κέντρο, δείχνουν ευνοϊκές συνθήκες για την εκτόξευση, ωστόσο αυτά θα ανανεώνονται συνεχώς.

Το κτίριο στο οποίο βρίσκονται αποθηκευμένοι πύραυλος και δορυφόροι υπό απόλυτα ελεγχόμενες συνθήκες, μέχρι την έναρξη μεταφοράς προς την βάση εκτόξευσης τα ξημερώματα της Τρίτης.

Στην είσοδο του διαστημικού κέντρου Arianespace στο Κουρού της Γαλλικής Γουιάνας, είναι από μέρες – από την άφιξη του δορυφόρου Hellas Sat 3 πριν ένα μήνα – οι σημαίες στην Κύπρου και της Ελλάδας. Δίπλα στην Κυπριακή σημαία η σημαία της Ινδίας στην οποία ανήκει ο δεύτερος δορυφόρος που θα εκτοξευθεί με τον ίδιο πύραυλο, όπως και η Βρετανική σημαία δίπλα στην Ελληνική, αφού ο Hellas Sat 3 συνεργάζεται στον δορυφόρο αυτό με την Inmarsat, που θα δώσει τηλεφωνία μέσω των κινητών τηλεφώνων και ίντερεντ στα αεροπλάνα που θα πετούν πάνω από την Ευρώπη. Δίπλα οι σημαίες της Γαλλίας, της Ευρωπαϊκής Υπηρεσίας Διαστήματος και της διαστημικής βάσης.

Το σημαντικό αυτό γεγονός θα μεταδίδεται ζωντανά από τους δορυφόρους της EΒU και από το δορυφόρο HELLASSAT 2, αλλά και παράλληλα σε webcast από την ιστοσελίδα της PARAWEB και της HELLASSAT.

Η τηλεοπτική μετάδοση θα ξεκινήσει στις 11.44 το βράδυ.

Πηγή: Φιλελευθερος και ESA